Theodor Storm

Hans Theodor Woldsen Storm (* 14. September 1817 in Husum; † 4. Juli 1888 in Hademarschen) weer en düütschen Dichter.

De Familie vun sien Moder leev al siet Generatschonen in Husum. Dar un in Lübeck besoch he de School, studeer denn in Kiel un Berlin Juristeree. In Kiel weer he de Fründ vun Theodor un Tycho Mommsen, mit de tosamen he sleswig-holsteensche Sagen sammel. 1843 geven se dat "Lederbook vun dree Frünnen" herut. In dat glieke Jahr leet sik Storm in siene Vadderstadt as Rechtsanwalt dal un heiraad 1845 siene Kusine Constanze Esmarch († 1865).

Mit de domalige däänsche Regeren harr Storm kien Invernehmen, un darum verloor he 1852 sienen Posten. He treed in preußsche Deensten in, toeerst as Assessor in Potsdam un 1856 as Kreisrichter in Hilligenstadt. Aver sien Lengen na de Heimat vergung em in de Frööm nich. As Sleswig-Holsteen 1864 düütsch wurr, keem Storm foors na Husum torüch, wo he Landvogt wurr un 1866 de twete Ehe ingung mit Dorothea Jensen. 1867 wurr he Amtsrichter, un 1879 steeg he up to'n Amtsgerichtsraat. 1880 treed he in den Rauhstand un siedel um na Hademarschen. Dar sturv he an'n 4.Juli 1888.

Storm weer anfangs mehr Lyriker as Novellenschriever. In siene Gedichten spöört man siene sachte Natuur, vörnehme Slichtheit, fiene Lunen un höört sowat as liese Musik. Siene eenfache meloodsche Aart to Vertellen hett veel vun Levenslust, togliek aver ok vun Trorigkeit an sik. Dar is faken de Reed vun Verdreet mit de Leevde, vun versüümt Glück un verswegen Leed.

De fröhen Novellen sünd nich ümmer free vun Sentimentalität (Immensee). Laterhen sett sik denn mehr rejelle Düütlichkeit dör (Pole Poppenspäler), un dat Beste vun Storms Warken is de Novell "Der Schimmelreiter" (De Schimmelrieder), in de Minsch un Natuur mitnanner in'n Kamp staht.
Sien Urenkelin, Ingrid Bachér, is ok een Schrieversche.

 Literatur 
De Schimmelrieder is ok op Platt rutkaamen:
 Theodor Storm, De Schimmelrieder, plattdüütsch vun Bert C. Göttsche, Hamborg 1993, ISBN 3-87651-148-8

 Weblenks 
 Warken vun Theodor Storm op Zeno.org

Kategorie:Hoochdüütsch
Kategorie:Schriever
Kategorie:Noordfreesland
Kategorie:Mann
Kategorie:Boren 1817
Kategorie:Storven 1888
Kategorie:Börger von Düütschland